b'\n_START_ARTICLE_\nDijamanti su vje\xc4\x8dni (1971.)\n_START_SECTION_\nCasting\n_START_PARAGRAPH_\nGeorge Lazenby je dobio ponudu da opet nastupi kao Bond, ali je odbio. John Gavin, ameri\xc4\x8dki glumac koji je igrao Sama Loomisa u Psihu Alfreda Hitchcocka i Julija Cezara u Spartaku Stanleyja Kubricka, prvotno je anga\xc5\xbeiran za ulogu Bonda. Uloga je ponu\xc4\x91ena i Adamu Westu, ali je i on odbio. Me\xc4\x91utim, \xc5\xa1ef United Artistsa, David Picker, bio je nezadovoljan izborom i naglasio da bi Sean Connery trebao glumiti Bonda, bez obzira na novac. Kad su po\xc4\x8deli pregovori s Conneryjem, ovaj je zatra\xc5\xbeio 1,2 milijuna funti (tada 2 milijuna dolara, vi\xc5\xa1e od 20 milijuna dolara prilago\xc4\x91eno inflaciji u 2005.), te da United Artists financiraju dva filma po njegovu izboru. Studio je pristao na oba zahtjeva, a Connery je s dijelom honorara osnovao, zajedno sa \xc5\xa1kotskim automobilistom Jackiejem Stewartom, zakladu za pomo\xc4\x87 siro\xc4\x8dadi u Edinburghu. Gavinov ugovor tiho je isplatio United Artists. Prvi Conneryjev film koji je dogovorio sa studijom bio je The Offence, kojeg je re\xc5\xbeirao njegov prijatelj Sidney Lumet. Drugi je trebala biti adaptacija Machbetha Williama Shakespearea, u kojem su nastupili samo \xc5\xa1kotski glumci, s Conneryjem u glavnoj ulozi. Ovaj projekt je otkazan jer je ve\xc4\x87 bio u produkciji film Romana Polanskog. Sean Connery nikad nije glumio Machbetha na filmu, iako njegov sin Jason Connery kasnije jest._NEWLINE_Albert R. Broccoli spomenuo je Michaela Gambona za ulogu Bonda prije nego \xc5\xa1to se Connery vratio. Iako i United Artists nije bio voljan anga\xc5\xbeirati nekog relativno nepoznatog glumca, Gambon je sam rekao Broccoliju da je u "u\xc5\xbeasnoj formi" i "da se kre\xc4\x87e kao \xc5\xbeena"._NEWLINE_Charles Gray, koji je u filmu Samo dvaput se \xc5\xbeivi (1967.) glumio Bondova saveznika, u ovom filmu anga\xc5\xbeiran je za ulogu glavnog negativca, Ernsta Satvrosa Blofelda. David Bauer koji glumi Mortona Slumbera pojavio se u epizodnoj ulozi ameri\xc4\x8dkog diplomata u filmu Samo dvaput se \xc5\xbeivi._NEWLINE_Glazebenik Paul Williams trebao je glumiti g. Winta, ali se nije mogao dogovoriti s producentima oko novca. Zamijenio ga je Bruce Glover._NEWLINE_Lik Willarda Whytea nastao je po uzoru na Howarda Hughesa. Hughes je, me\xc4\x91utim, igrao puno va\xc5\xbeniju ulogu iza kulisa jer je dopustio producentima da snimaju u njegovim kasinima i drugim posjedima._NEWLINE_\xc5\xbdena u bikiniju zvana "Marie", koju na po\xc4\x8detku filma Bond "uvjerava" da mu otkrije Blofeldovu lokaciju, bila je Denise Perrier, miss svijeta 1953._NEWLINE_Glumice u igri za ulogu Tiffany Case bile su, izme\xc4\x91u ostalih, Raquel Welch, Jane Fonda i Faye Dunaway. Uloga Plenty O\'Toole bila je prvo ponu\xc4\x91ena Jill St. John, ali je ona poslije preuzela glavnu \xc5\xbeensku ulogu nakon \xc5\xa1to je impresionirala redatelja Guya Hamiltona tijekom proba. St. John je tako postala prva ameri\xc4\x8dka Bond djevojka._NEWLINE_Producenti Harry Saltzman i Albert R. Broccoli anga\xc5\xbeirali su Lanu Wood za ulogu Plenty O\'Toole nakon \xc5\xa1to su je vidjeli u Playboyu.\n_START_SECTION_\nScenarij\n_START_PARAGRAPH_\nBio je ovo zadnji Bond film u kojem su se pojavili SPECTRE ili Blofeld. Nakon toga, tu\xc5\xbeba scenarista Kevina McCloryja da je on, a ne Ian Fleming, stvorio organizaciju za roman Operacija Grom potvr\xc4\x91ena je na sudu. Blofeld se poslije pojavljuje u filmu Samo za tvoje o\xc4\x8di (1981.), ali nije identificiran kao Broj Jedan jer producenti nisu imali dozvolu da koriste McCloryjeve radove._NEWLINE_U originalnoj pri\xc4\x8di Gert Fr\xc3\xb6be se vra\xc4\x87a kao brat blizanac Aurica Goldfingera iz Goldfingera (1964.) tra\xc5\xbee\xc4\x87i osvetu za smrt brata._NEWLINE_Smrt Bondove \xc5\xbeene Tracy originalno je planirana za uvodnu sekvencu filma, ali je kasnije dodana na kraj filma U slu\xc5\xbebi njenog Veli\xc4\x8danstva (1969.)._NEWLINE_Glavni negativci u romanu Iana Fleminga zvali su se Jack i Serafimo Spang. Kao rijetkost u produkciji serijala, oni se nisu pojavili u filmu. Ali zato su se pojavili gotovo svi sporedni negativci (Shady Tree, g. Wint i g. Kidd)._NEWLINE_Originalna ideja scenarista Richarda Maibauma za kraj filma bila je velika utrka na jezeru Mead s Bondom koji progoni Blofelda, dok bi svi vlasnici kasina iz Las Vegasa plovili u svojim privatnim jahtama. Bond bi pokrenuo saveznike poznatom uzre\xc4\x8dicom Lorda Nelsona, "Las Vegas o\xc4\x8dekuje da svaki \xc4\x8dovjek obavi svoju du\xc5\xbenost." Maibaum je bio krivo informiran; u Las Vegasu nije bilo rimskih galija ni kineskih d\xc5\xbeunki, a ideja je bila preskupa za izvedbu, pa se odustalo._NEWLINE_Maibaum je kao zamjenu zamislio finale na naftnoj platformi, \xc5\xa1to je bilo spektakularnije. Naoru\xc5\xbeani ronioci isko\xc4\x8dili bi iz helikoptera u more i pro\xc4\x8dvrstili mine za postolje platforme (to obja\xc5\xa1njava za\xc5\xa1to su se ronioci pojavili na posteru filma). Blofeld bi pobjegao na svom BathoSubu, a Bond bi ga progonio vise\xc4\x87i s prognosti\xc4\x8dkog balona. Utrka bi se nastavila u rudniku soli s dva smrtna neprijatelja koji se penju po bijelim bre\xc5\xbeuljcima soli dok Blofeld ne bi upao u drobilicu soli._NEWLINE_Vlasnici rudnika nisu izdali dozvolu, a sekvenca bi bila preduga. Problemi su uslijedili kad je eksploziv za finale eksplodirao prerano; sre\xc4\x87om, kamere su ve\xc4\x87 bile spremne pa su uhvatile scenu eksplozije._NEWLINE_Otmica Willarda Whytea ra\xc4\x91ena je po uzoru na san Alberta R. Broccolija. Poznavao je Howarda Hughesa u Hollywoodu i sanjao kako ide posjetiti svog starog prijatelja u Las Vegas, ali kad je u\xc5\xa1ao u Hughesovu sobu, u njoj je bio varalica. Navodno mu se nije svidjela re\xc4\x8denica "Alimentary, dr. Leiter", koju Bond izgovara kad je shvatio kako su dijamanti u tijelu Petera Franksa. Mislio je kako nitko ne\xc4\x87e pomisliti kako se misli na probavu. Na premijeri filma, dvojica ljudi u prvom redu po\xc4\x8deli su se smijati na re\xc4\x8denicu, a Broccoli je dobacio, "Stra\xc5\xa1na stvar, oni su lije\xc4\x8dnici."\n_START_SECTION_\nSnimanje\n_START_PARAGRAPH_\nLana Wood morala je stajati na kutiji u scenama sa Seanom Conneryjem jer je, \xc4\x8dak i u visokim potpeticama, bila preniska da stane u kadar s njim. Tijekom snimanja pada Plenty O\'Toole u bazen, noge Lane Wood bile su zavezane (dodu\xc5\xa1e labavo) za komad cementa. \xc4\x8clanovi filmske ekipe dr\xc5\xbeali su u\xc5\xbee preko bazena za nju pa je mogla izranjati iz vode da uzme dah izme\xc4\x91u zaranjanja. Na \xc5\xbealost, kao i mnogi bazeni, i ovaj je imao nako\xc5\xa1eno dno, pa je cement svakim zaranjanjem klizio u sve dublju vodu. Kona\xc4\x8dno je do\xc5\xa1ao u dubinu iz koje ona vi\xc5\xa1e nije mogla izranjati. Ekipa je to primijetila i ubrzo sko\xc4\x8dila u vodu kako bi joj odvezali noge, kako bi je spasili od stvarnog utapanja. Woodova, profesionalni ronilac, ostala je mirna, iako je poslije priznala da je "nekoliko trenutaka bilo neugodno" dok nije mogla disati._NEWLINE_Tijekom snimanja u Las Vegasu, producent Albert R. Broccoli i Dana Broccoli spavali su u svojem apartmanu jedne no\xc4\x87i kad je u njega provaljeno, a ukraden je Danin nakit._NEWLINE_Tijekom snimanja s lunarnim vozilom (Moon buggy) koji Bond vozi tijekom utrke u pustinji, kota\xc4\x8di su stalno otpadali. U jednoj sceni u kojoj se vozilo prevr\xc4\x87e, mo\xc5\xbee se vidjeti kako je jedan kota\xc4\x8d slomljen._NEWLINE_Snimalo se i u ku\xc4\x87i Kirka Douglasa. Bila je to scena kad James Bond i Tiffany Case razgovaraju pokraj mrtve Plenty O\'Toole, koja se utopila u bazenu.\n_START_SECTION_\nRadnja\n_START_PARAGRAPH_\nFilm po\xc4\x8dinje s Bondom kako po cijelom svijetu progoni \xc5\xa1efa SPECTRE-e, Ernsta Stavro Blofelda (vjerojatno zbog osvete za ubojstvo njegove supruge, Tracy Bond, na kraju prethodne avanture, U slu\xc5\xbebi njenog Veli\xc4\x8danstva, iako se to nigdje ne spominje). Bond ulazi u sobu punu ogledala, s \xc4\x8dovjekom koji se skriva u kadi punoj blata. \xc4\x8covjek podi\xc5\xbee pi\xc5\xa1tolj prema Bondu koji brzo uspijeva potegnuti polugu za ispu\xc5\xa1tanje teku\xc4\x87eg blata na \xc4\x8dovjeka, koji se utapa. Na\xc5\xa1av\xc5\xa1i Blofelda u podzemnom laboratoriju gdje poku\xc5\xa1ava kreirati svoje dvojnike (putem plasti\xc4\x8dne operacije), Bond baca Blofelda u kadu s kipu\xc4\x87im blatom. "Dobrodo\xc5\xa1ao u pakao, Blofeld", dobacuje._NEWLINE_U me\xc4\x91uvremenu, velika koli\xc4\x8dina dijamanata iz Ju\xc5\xbene Afrike ukradena je , ali nije prodana. Sumnjaju\xc4\x87i kako se stvara zaliha dijamanata kako bi se spustila njihova cijena, Vlada nare\xc4\x91uje Bondu da se preru\xc5\xa1i u profesionalnog krijum\xc4\x8dara dijamanata Petera Franksa kako bi se infiltrirao u krijum\xc4\x8darsku operaciju i na\xc4\x91e tko stvara zalihe._NEWLINE_Bond upoznaje krijum\xc4\x8darku zvanu Tiffany Case u njezinom stanu u Amsterdamu. Budu\xc4\x87i da sumnja u njegov pravi identitet, ona potajno provjerava Bondove otiske prstiju, koji, \xc5\xa1to Tiffany ne zna, imaju na sebi plasti\xc4\x8dne \xc5\xbelijebove koji pokazuju Peterove otiske._NEWLINE_Bond se vra\xc4\x87a u hotel i nazove Q-a kako bi mu zahvalio na la\xc5\xbenim otiscima. Q ka\xc5\xbee Bondu da im je pobjegao pravi Peter Franks te da ide prema Tiffanynom stanu. Bond, znaju\xc4\x87i kako ne smije dopustiti da Tiffany upozna pravog Petera Franksa, polazi u njezin stan, gdje pronalazi Petera. Bond i Peter ulaze u dizalo, a Bond se odaje napav\xc5\xa1i Petera. Bond kona\xc4\x8dno ubija Petera oboriv\xc5\xa1i ga s balkona. Zamjenjuje svoju lisnicu Peterovom, a Tiffany ih pronalazi. Pomisli da je Bond upravo ubio Jamesa Bonda. "Zar je to bio on?", re\xc4\x8de Bond, glume\xc4\x87i iznena\xc4\x91enje. Nakon toga po\xc4\x8dinju razgovor o krijum\xc4\x8darenju dijamanata._NEWLINE_Tiffany otkriva Bondov identitet nakon neuspje\xc5\xa1nog krijum\xc4\x8darenja u Las Vegasu. Bond razotkriva Blofeldov plan (koji nije umro u laboratoriju; Bond je ubio njegovog dvojnika) o stvaranju laserskog satelita koji je sposoban uni\xc5\xa1titi bilo koju metu na Zemlji, koriste\xc4\x87i ukradene dijamante. Koriste\xc4\x87i sredstva i industrijske pogone povu\xc4\x8denog multimilijuna\xc5\xa1a iz Nevade, Willarda Whytea (kojeg glumi Jimmy Dean), Blofeld koristi oru\xc5\xbeje kako bi selektivno uni\xc5\xa1tio nuklearna postrojenja u Americi, Rusiji i Kini, organiziraju\xc4\x87i me\xc4\x91unarodnu aukciju, dok nuklearna premo\xc4\x87 ide onom tko najvi\xc5\xa1e plati._NEWLINE_U filmu se pojavljuju dva vrlo neobi\xc4\x8dna negativca: g. Wint i g. Kidd. Postoji vrlo vjerojatna pretpostavka da su homoseksualci (mo\xc5\xbee ih se vidjeti kako se dr\xc5\xbee za ruke; u jednoj sceni, g. Wint \xc5\xa1prica sebe parfemom; u drugoj sceni, Wint i Kidd ugledaju Tiffany Case, a Kidd ka\xc5\xbee Wintu, "G\xc4\x91ica. Case je atraktivna..." Zatim, primjetiv\xc5\xa1i Wintov ljubomorni pogled, Kidd brzo dodaje, "... za jednu damu!"). Kroz film, njih dvojica koriste zanimljive metode ubijanja; \xc5\xa1korpion ubija ju\xc5\xbenoafri\xc4\x8dkog zubara, ve\xc5\xbeu noge Plenty O\'Toole za metalnu plo\xc4\x8du i utapaju je u bazenu, a Bonda poku\xc5\xa1avaju ubiti guraju\xc4\x87i ga u pe\xc4\x87 u krematoriju.\n_START_SECTION_\nKritike\n_START_PARAGRAPH_\nRoger Ebert pohvalio je povratak Seana Conneryja, ali je kritizirao kompleksnost radnje i trenutke budala\xc5\xa1tina, na primjer, Bond se vozi u lunarnom vozilu (dok se antena okre\xc4\x87e, a robot plje\xc5\xa1\xc4\x87e rukama) preko pustinje u Nevadi. Me\xc4\x91utim, pohvalio je scenu jurnjave u Las Vegasu, posebno ono kad se Mustang okre\xc4\x87e na dva kota\xc4\x8da.'